ನೇಪಾಳಿಗಳಂತೆ ಹೋಲಿಕೆ- ಪಾಸ್‍ಪೋರ್ಟ್ ಅರ್ಜಿ ತಿರಸ್ಕೃತ

-ರಾಷ್ಟ್ರೀಯತೆ ಸಾಬೀತು ಮಾಡಿ ಎಂದ ಅಧಿಕಾರಿ

ಚಂಡೀಗಢ: ನೇಪಾಳಿಗಳಂತೆ ಕಾಣುತ್ತೀರಾ ಎಂದು ಯುವತಿಯರಿಗೆ ಅಧಿಕಾರಿಗಳು ಪಾಸ್‍ಪೋರ್ಟ್ ಅರ್ಜಿ ನಿರಾಕರಣೆ ಮಾಡಿರುವ ಘಟನೆ ಚಂಡೀಗಢದ ಅಂಬಾಲದಲ್ಲಿ ನಡೆದಿದೆ.

ಈ ವಿಚಾರದ ಬಗ್ಗೆ ಮಾತನಾಡಿರುವ ಯುವತಿ, ನಾನು ಮತ್ತು ನನ್ನ ತಂಗಿ ಪಾಸ್‍ಪೋರ್ಟ್ ಮಾಡಿಸಬೇಕು ಎಂದು ಅರ್ಜಿ ಹಾಕಲು ಹೋಗಿದ್ದೆವು. ಅಲ್ಲಿ ನಮ್ಮನ್ನು ನೋಡಿದ ಅಧಿಕಾರಿಗಳು ನೀವು ನೇಪಾಳಿಗಳಂತೆ ಕಾಣುತ್ತೀರಾ, ನಿಮ್ಮ ರಾಷ್ಟ್ರೀಯತೆಯನ್ನು ಮೊದಲು ಸಾಬೀತು ಮಾಡಿ ಎಂದು ಹೇಳಿದರು ಎಂದು ಹೇಳಿದ್ದಾರೆ.

ನಾವು ತೆಗೆದುಕೊಂಡು ಹೋಗಿದ್ದ ಅರ್ಜಿ ಮೇಲೆ ಅಲ್ಲಿನ ಪಾಸ್‍ಪೋರ್ಟ್ ಮಾಡಿಕೊಡುವ ಅಧಿಕಾರಿಗಳು ಅರ್ಜಿದಾರರು ನೇಪಾಳಿಗಳಂತೆ ಕಾಣುತ್ತಾರೆ ಎಂದು ಬರೆದುಕೊಟ್ಟರು. ಮತ್ತು ನಮ್ಮ ರಾಷ್ಟ್ರೀಯತೆಯನ್ನು ಸಾಬೀತು ಮಾಡಿ ಎಂದು ಹೇಳಿದರು. ಆಗ ನಾವು ಈ ವಿಷಯವನ್ನು ಸಚಿವರಾದ ಅನಿಲ್ ವಿಜ್ ಅವರಿಗೆ ಹೇಳಿದ ನಂತರ ನಮ್ಮ ಪಾಸ್‍ಪೋರ್ಟ್ ಮಾಡಿಕೊಡುವ ಪ್ರಕ್ರಿಯೆಯನ್ನು ಆರಂಭಿಸಿದರು ಎಂದು ಯುವತಿ ಮಾಹಿತಿ ನೀಡಿದ್ದಾರೆ.

ಈ ವಿಚಾರದ ಬಗ್ಗೆ ಮಾತನಾಡಿರುವ ಅಂಬಾಲದ ಜಿಲ್ಲಾಧಿಕಾರಿ ಅಶೋಕ್ ಶರ್ಮಾ, ಭಗತ್ ಬಹದ್ದೂರ್ ಎಂಬ ವ್ಯಕ್ತಿ ತನ್ನ ಹೆಣ್ಣುಮಕ್ಕಳಾದ ಸಂತೋಷ್ ಮತ್ತು ಹೆನ್ನಾಳೊಂದಿಗೆ ಪಾಸ್‍ಪೋರ್ಟ್ ಗಾಗಿ ಚಂಡೀಗಢದ ಪಾಸ್‍ಪೋರ್ಟ್ ಕಚೇರಿಗೆ ಹೋಗಿದ್ದಾರೆ. ಆದರೆ ಅಲ್ಲಿನ ಅಧಿಕಾರಿಗಳು ಪಾಸ್‍ಪೋರ್ಟ್ ಕೊಡಲು ನಿರಾಕರಿಸಿ ಅರ್ಜಿಯ ಮೇಲೆ ಅರ್ಜಿದಾರರು ನೇಪಾಳಿಗಳಂತೆ ಕಾಣುತ್ತಾರೆ ಎಂದು ಬರೆದು ಕಳುಹಿಸಿದ್ದಾರೆ ಎಂದು ಹೇಳಿದರು.

ಈ ವಿಚಾರ ನನ್ನ ಗಮನಕ್ಕೆ ಬಂದ ಕೂಡಲೇ ಆ ಇಬ್ಬರು ಸಹೋದರಿಯರನ್ನು ಕರೆಸಿ, ಅಧಿಕಾರಿಗಳಿಗೆ ಅವರ ಪಾಸ್‍ಪೋರ್ಟ್ ಮಾಡಿಕೊಡಿ ಎಂದು ಸೂಚಿಸಿದ್ದೇನೆ. ಅವರಿಬ್ಬರಿಗೂ ಶ್ರೀಘದಲ್ಲೇ ಪಾಸ್‍ಪೋರ್ಟ್ ಮಾಡಿಕೊಡಲಾಗುತ್ತದೆ. ಜೊತೆಗೆ ಘಟನೆಯ ಬಗ್ಗೆ ತನಿಖೆ ನಡೆಸಿ ಸೂಕ್ತ ಕ್ರಮ ಕೈಗೊಳ್ಳಲಾಗುವುದು ಎಂದು ಅಶೋಕ್ ಶರ್ಮಾ ತಿಳಿಸಿದ್ದಾರೆ.